text: Masser af el-cykler på plejehjem: Ældre skal have vind i håret
  03 november 2014 kl. 10.28
  I Sønderborg er de såkaldte cykel-taxaer et stort hit. Nu hopper Kolding og Esbjerg med på cyklen.
  Esbjerg Kommune har købt seks eldrevne rickshaw-cykler og i Kolding har de købt syv, som fremover skal sørge for, at ældre på kommunens plejecentre kommer ud på cykelture og får vind i håret.
  Det er frivillige som skal sørge for at de ældre kommer af sted, og kommunerne er lige nu i gang med at hverve frivillige.
  - Vi er ude på uddannelsesinstitutioner, hvor vi prøver at få de unge til at køre cyklerne, siger Bente Suni, der er aktivitetsmedarbejder i Kolding Kommune til TV SYD.
  I Kolding er de syv cykler blevet fordelt ud på syv plejecentre i byen.
  Sønderborg Kommune har tidligere på året også anskaffet sig et par el-cykler, hvor de ældre med stor succes kom af sted på cyklerne.
  